

**58/2020.(XI.30.) képviselő-testületi határozat**

**Tárgy: Atroplusz Kft-vel történő közétkeztetési szolgáltatási szerződés kötése**

**58/2020.(XI.30.) képviselő-testületi határozat**

**Atroplusz Kft-vel történő közétkeztetési szolgáltatási szerződés kötése** **tárgyában**

Szentmargitfalva Község Polgármestere Szentmargitfalva Község Önkormányzata Képviselő-testületének feladat- és hatáskörében eljárva, a veszélyhelyzet kihirdetéséről szóló 478/2020. (XI. 3.) Korm. rendelettel kihirdetett veszélyhelyzetben, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján, **Atroplusz Kft-vel történő közétkeztetési szolgáltatási szerződés kötése** tárgyában az alábbi határozatot hozza:

Szentmargitfalva Község Polgármestere Szentmargitfalva Község Önkormányzata Képviselő-testületének feladat- és hatáskörében eljárva, a veszélyhelyzet kihirdetéséről szóló 478/2020. (XI. 3.) Korm. rendelettel kihirdetett veszélyhelyzetben, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján 2021. január 1. napjától 5 év határozott időtartamra szociális igazgatásról és szociális ellátásokról szóló 1993. évi III. törvény 62. §-ban fogalt étkeztetés, szünidei nyári gyermekétkeztetés, valamint vendégétkeztetés biztosítására vonatkozóan közétkeztetési szolgáltatás nyújtására szerződés köt az Atroplusz Közétkeztetési és Szolgáltató Kft. (Cg.: 18-09-108430, székhelye: 9800 Vasvár, József Attila u. 23-25., adószám: 14581094-2-18, képviseli: Kóbor Attila ügyvezető) szolgáltatóval.

Szentmargitfalva Község Polgármestere a közétkeztetési szolgáltatás nyújtására vonatkozó szerződés tervezetét az előterjesztés szerinti formában jóváhagyja és felkéri dr. Resch Karolina jegyzőt, hogy a döntésről az érintetteket értesítse.

**INDOKOLÁS**

Szentmargitfalva Község Önkormányzata a szociális igazgatásról és szociális ellátásokról szóló 1993. évi III. törvény 62. §-ban fogalt étkeztetés, a szünidei gyermekétkeztetés, valamint a vendégétkeztetés biztosítására 2020. június 15. napi hatállyal közétkeztetési szerződést kötött a Becsehelyi Önkormányzati Konyhával, illetve a Becsehelyi Önkormányzati Konyha nyári és téli leállása idejére pedig a lovászi Önkiszolgáló Étterem és Turistaszállóval. Az étel Becsehelyről, illetve Lovásziból történő elszállításáról Csörnyeföld Község Önkormányzata és Muraszemenye Község Önkormányzata közösen, a falugondnoki szolgálatok közreműködésével, heti váltásban gondoskodik. 2021. január 1. napjától Csörnyeföld Község Polgármestere Muraszemenye Község Polgármester is döntött a becsehelyi és lovászi konyhával kötött szerződések megszüntetéséről és 2021. január 1. napjától mindkét önkormányzat az Atroplusz Kft.-vel kötött szerződést a közétkeztetési feladatok ellátásra. Mivel 2021. január 1. napjától a két önkormányzat az ebéd kiszállításában nem vesz részt, az étel Becsehelyről, illetve Lovásziból történő elszállítását Szentmargitfalva Község Önkormányzata egyedül nem tudja megoldani.

**Magyarország Kormánya a 478/2020. (XI. 3.) Korm. rendelettel 2020. november 4. napjától veszélyhelyzetet hirdetett, amelynek időtartama alatt a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (Katv.) 46. § (4) bekezdése alapján a települési önkormányzat képviselő-testületének feladat- és hatáskörét az polgármester gyakorolja.** A Kat. 45. § (4) bekezdésében biztosított hatáskört Magyarország helyi önkormányzatairól szóló 2011. CLXXXIX. törvény 9. § -ban foglalt jóhiszeműség követelményének betartásával és társadalmi rendeltetésének megfelelően kell gyakorolni úgy, hogy az így hozott döntések megfeleljenek a szükségesség és arányosság követelményének.

**A határozathozatal szükségességének és arányosságának vizsgálata során megállapítottam, hogy a közétkeztetés vonatkozásában szolgáltatóváltás szükséges, azzal nem várható meg a veszélyhelyzet vége.** 2021. január 1. napjától sem Csörnyeföld Község Önkormányzata, sem Muraszemenye Község Önkormányzata az ebéd kiszállításában nem vesz részt. Ugyanakkor Szentmargitfalva Község Önkormányzata számára az ebéd Becsehelyről és Lovásziból történő napi szállítása a falugondnoki szolgálatot nagy mértékben leterhelné, a falugondnokot egyéb teendői ellátásától vonná el. Másrészt önkormányzatunk számára a Becsehelyről és Lovásziból történő napi ebédszállítás gazdaságtalan, különösen az étkezésben részt vevők alacsony számára tekintettel.

**A fentiekre tekintettel a Csörnyeföld és Muraszemenye Község Önkormányzataihoz hasonlóan - indokolt az Atroplusz Kft-vel közétkeztetési szolgáltatás nyújtására szerződést kötni.**

A fentiek alapján az Atroplusz Kft-vel közétkeztetési szolgáltatás nyújtására vonatkozó szerződés megkötéséről döntöttem.

A határozat a fent hivatkozott jogszabályokon alapul.

Határidő: 2020. december 31.

Felelős: Molnár János polgármester

Szentmargitfalva, 2020. november 30.

Molnár János

polgármester

58/2020. (XI. 30.) képviselő-testületi határozat melléklete

**SZERZŐDÉS**

**KÖZÉTKEZTETÉSI SZOLGÁLTATÁS NYÚJTÁSÁRA**

amely létrejött

|  |  |
| --- | --- |
| egyrészről  **ATROPLUSZ Közétkeztetési és Szolgáltató *Kft.***  székhelye: (9800 Vasvár, József Attila u. 23-25.)  képviseli: Kóbor Attila ügyvezető  cégjegyzékszám: Cg.: 18-09-108430  adószáma: 14581094-2-18  bankszámlaszáma:  12094507-01613293-00100000  mint szolgáltató, (továbbiakban: ***Szolgáltató***), | Másrészről  **Szentmargitfalva Község Önkormányzata**  Székhelye: 8872 Szentmargitfalva, Fő út 14.  képviseli: Molnár János polgármester  nyilvántartási száma: (törzsszám)  adószáma: 15436557-1-20  bankszámlaszáma: 11749046-15436557  mint megrendelő (továbbiakban: ***Megrendelő***) |

között (továbbiakban együtt: ***Felek***) az alulírt napon, a következő feltételekkel:

***1./ A szerződés tárgya***

1.1. A jelen szerződés alapján ***a Szolgáltató*** ***szociális étkeztetés és szünidei gyermekétkeztetés***  ***közétkeztetési szolgáltatást*** ***nyújt a Megrendelő részére*** a szerződésben meghatározott, Megrendelő által fenntartott/működtetett –e szerződésben külön megjelölt- nevelési-oktatási és egyéb intézményekben, mint szolgáltatási helyeken. A szolgáltatás a közétkeztetés során nyújtandó élelmiszer alapanyagok, élelmiszerek beszerzésére, étel-előállításra terjed ki.

A szolgáltató tevékenységét a vendéglátó-ipari termékek előállításának…stb. feltételeiről szóló 62/2011 (VI.30.) VM rendelet előírásainak, a szabványoknak és szakmai szokásoknak megfelelően végzi.

A Szolgáltató kijelenti, hogy a közétkeztetési szolgáltatásra is kiterjedően rendelkezik:

* HACCP élelmiszer biztonsági rendszer,

***2./ A szerződés hatálya, időtartama***

***A Felek szerződésüket 2021. január 1-től kezdődő hatállyal 5 éves határozott időtartamra kötik.***

***3./ Teljesítési időszakok***

A szolgáltatás a szerződés tartama alatt a Megrendelő által működtetett szociális étkeztetés esetén az évben a munkanapokhoz (hétfőtől-péntekig), a szünidei gyermekétkeztetés esetén a nevelési-oktatási intézmények (őszi, téli, tavaszi és nyári szünet) időszakához igazodik**.**

***4./ A felek együttműködése, adatszolgáltatás***

4.1. A Felek e szerződésből származó kötelezettségeik teljesítése, jogaik gyakorlása során a jóhiszeműség és tisztesség követelményének megfelelően kötelesek egymással fokozottan együttműködni, ennek során kötelesek kölcsönösen elősegíteni, hogy a másik fél esedékes kötelezettségét határidőben teljesíthesse, kötelesek egymást késedelem nélkül értesíteni a szerződés teljesítésével összefüggésben felmerülő, azt befolyásoló összes lényeges körülményről.

4.2. A Megrendelő kötelezettséget vállal arra, hogy a szolgáltatás teljesítésének alapfeltételeként intézményenként, az érintett intézmény útján a Szolgáltató részére az adagszám megállapításához a napi megrendelések leadása során a tárgynapot 24 órával megelőzően megadja az étkezők létszámát. Ilyen adatszolgáltatás hiányában a Szolgáltató a tárgynapot megelőző napra jelzett létszámadat figyelembe vételével teljesít.

***5./ A szerződés teljesítésének módja, helye***

5.1. A Szolgáltató a szerződés tárgyát képző ételadagokat a külön szerződéssel bérelt főzőkonyhájában alvállalkozó bevonásával, saját és/vagy az alvállalkozó megfelelő szakképzettségű alkalmazottaival a szolgáltatáshoz szükséges, hatóságilag engedélyezett anyagok és berendezések alkalmazásával elkészíti, s jelen szerződésben foglaltak szerint Megrendelő részére közétkeztetés keretében **az 5.5. pontban részletezett szolgáltatási/átadási helyen** átadja, kiszolgálja.

5.2A tevékenység ellátásához szükséges hatósági engedélyek beszerzése Szolgáltató kötelessége.

A Szolgáltató tárgyhetet megelőző 10 nappal a következő hétre vonatkozó – szerződés szerint összeállított – menüsorokat (étlapokat) a Megrendelőnek eljuttatja, azzal, hogy a Megrendelő azt ellenőrzi, a jogszabályok és szakmai szabályok keretei között javaslatot tehet. Az igényeket a normakereten belül a felhasználható nyersanyagnorma összeghatáráig kell teljesíteni.

5.3. A Szolgáltató az ételek elkészítéséhez szükséges alapanyagokat saját költségén szerzi be, a nyersanyag norma figyelembevételével. Az alapanyagok beszerzése során az élelmiszer-egészségügyi előírásokat köteles betartani.

5.4. A keletkezett ételhulladék, moslék jogszabályok szerinti elszállításáról Szolgáltató gondoskodik.

5.5. A Felek megállapodnak, hogy a Szolgáltató a következő intézmények részére nyújtja a szolgáltatást:

|  |  |  |
| --- | --- | --- |
| szolgáltatás megnevezése | Intézmény/önkormányzat | Szolgáltatási hely |
| szociális étkeztetés | **Szentmargitfalva Község Önkormányzata** | 8872 Muraszemenye Béke út 6-8. A épület |
| szünidei gyermekétkeztetés | **Szentmargitfalva Község Önkormányzata** | 8872 Muraszemenye Béke út 6-8. A épület |

Az átvételtől az ételek megfelelő szállításáért, minőségük megőrzéséért a Megrendelő felel.

Az étel mennyiségi átvétele szállítólevél alapján történik. A minőségi kifogás a Szállító képviselőjének jelenlétében felvett jegyzőkönyv alapján legalább három független személy egybehangzó véleményével legkésőbb az átvételt követő 3 órán belül közölhető.

***6./ A szolgáltatás ellenértéke, megfizetésének módja, díjmódosítás***

6.1. A Szolgáltatás díjait a jelen *szerződés 1 sz. elválaszthatatlan mellékletét képező díjjegyzék* tartalmazza.

Az ár tartalmazza az étel nyersanyagai beszerzésének, elkészítésének, előírásszerű szállításának, tárolásának, szükség szerinti kezelésének, a göngyölegeknek a költségeit és minden egyéb, a szerződésszerű teljesítéssel kapcsolatban felmerülő díjat és költséget.

6.2. A Megrendelő intézményei útján saját kockázatára köteles a szolgáltatást igénybe vevőktől a térítési díjakat beszedni, ennek elmaradása a Szolgáltatóval szemben fennálló fizetési kötelezettségét nem érinti. A Megrendelő köteles a beszedett térítési díjat gazdálkodása során elkülönítetten kezelni és a Szolgáltató rendelkezésére tartani, azt nem jogosult egyéb célokra felhasználni.

A Szolgáltató, a tárgyhónap összesített teljesítéseiről, a tárgyhónapot követő hónap 15. napjáig számlát állít ki. A szolgáltatási díjat a megrendelő a számla kiállítás napjától 15 nap fizetési határidőn belül átutalással fizeti meg. A Szolgáltató a Megrendelő részére a számlát az alábbi bontásban állítja ki az alábbiak szerint:

Szociális étkeztetés: **Szentmargitfalva Község Önkormányzata**

Székhelye: 8872 Szentmargitfalva, Fő út 14.

adószáma: 15436557-1-20

bankszámlaszáma: 11749046-15436557

Szünidei gyermekétkeztetés: **Szentmargitfalva Község Önkormányzata**

Székhelye: 8872 Szentmargitfalva, Fő út 14.

adószáma: 15436557-1-20

bankszámlaszáma: 11749046-15436557

A Szolgáltató jogosult a Megrendelő fizetési késedelme esetén a Ptk 6:155. § alapján késedelmi kamatot valamint a behajtási költségátalányról szóló 2016. évi IX. tv rendelkezései szerint behajtási költségátalányt érvényesíteni.

6.3. ***A szolgáltatás díjai 2021. december 31. napjáig az e szerződés mellékletében meghatározott mértékben változatlanok.*** A Szolgáltató ezt követően az esetleges meghosszabbodással érintett naptári évre vonatkozóan tárgyév november 20. napjáig terjeszti elő a Szolgáltatási díj módosítására vonatkozó javaslatát. A díj módosítás a tárgyév január 01. napjától hatályos. Rendkívüli díjkorrekcióra a közüzemi díjak, előállítási költségek és nyersanyagárak év közbeni módosulása esetén kizárólag közös megegyezéssel legfeljebb fél éves gyakorisággal kerülhet sor.

***7./ A szerződés megszűnése, megszüntetése***

7.1. A Felek megállapodnak, hogy jelen szerződés megszűnik a Felek közös megegyezésével.

7.2. A szerződés megszüntethető rendes felmondással, amely bármikor közölhető úgy, hogy a felmondási idő hat hónap.

7.3. A Felek bármelyike jogosult a szerződést a másik Fél súlyos, vagy ismétlődő szerződésszegése esetén 30 nap felmondási idővel megszűntetni. A Felmondás közlését megelőzően a következményekre történő figyelmeztetéssel fel kell hívni a másik Felet a szerződésszegő magatartás abbahagyására, avagy következményeinek elhárítására, kivéve, ha a szerződésszegő magatartás súlyossága, következményeinek elháríthatatlansága miatt ez a felmondást közölni kívánó Féltől nem elvárható. A Szolgáltató nem köteles felmondási időt biztosítani, ha a Megrendelő felszólítás ellenére nem tesz eleget fizetési kötelezettségének.

A felmondást az alapjául szolgáló magatartás folytatásától vagy megismétlésétől számított nyolc napon belül írásban kell közölni.

Ha a Szolgáltató a szerződést nem mondja fel, választása szerint szolgáltatási helyre korlátozottan, vagy a teljes szolgáltatás tekintetében, a Megrendelő előzetes értesítése mellett 30 napot meghaladó fizetési késedelem esetén jogosult a teljesítés felfüggesztésére és a felfüggesztés időtartamára a megelőző hónap átlagos létszámadatának figyelembe vételével kalkulált elmaradt napi bevétel 20% át kitevő késedelmi kötbér érvényesítésére. A Felfüggesztés tartama legfeljebb a Megrendelő tartozásának rendezéséig tart.

***8./ A szerződés módosítása, jognyilatkozatok***

A felek megállapodnak, hogy jelen szerződés módosítása kizárólag írásban lehetséges, illetőleg a felek a jelen szerződéssel kapcsolatos jognyilatkozataikat erre irányuló kifejezett szerződéses rendelkezés hiányában is írásban kötelesek egymással szemben megtenni. Bármely jognyilatkozat kézbesítésének sikertelensége esetén a kézbesítés megkísérlésétől számított ötödik munkanapon a nyilatkozat kézbesítettnek tekintendő.

***9./ Jogviták rendezése***

A felek megállapodnak, hogy vitáikat egymással elsősorban tárgyalásos úton kívánják rendezni, kötelesek erőfeszítéseket tenni bármely konfliktus felmerülése esetén, hogy azt szerződésük szellemében a másik fél méltányos érdekeinek figyelembevételével kétoldalú megbeszéléseken mindkét fél által békésnek tekintett megoldással oldják fel. Amennyiben a konfliktust a felek kétoldalú tárgyalásaikkal 30 napon belül lezárni nem tudják, úgy a jelen szerződésből vagy azzal összefüggésben, annak megszegésével vagy értelmezésével kapcsolatban keletkező jogvitájuk elbírálása tekintetében a felek alávetik magukat a hatáskörrel rendelkező Szombathely Járásbíróság, vagy Szombathely Törvényszék kizárólagos illetékességének.

***10./ Titoktartás***

A felek e megállapodásuk során tudomásukra jutó minden lényeges információt –a közérdekű adatok nyilvánosságára vonatkozó jogi szabályozás figyelembe vétele mellett- üzleti titokként, bizalmas adatként kötelesek kezelni, azt harmadik illetéktelen személy számára nem adhatják ki. A titoktartási kötelezettség alóli felmentést a felek írásban adhatják meg egymás számára. Nem minősül a titoktartási kötelezettség megszegésének a Megrendelővel vagy a Szolgáltatóval együttműködő, teljesítését elősegítő üzleti partner tájékoztatása.

***11./ Vegyes és záró rendelkezések***

11.1. A Megrendelő kötelezettséget vállal, hogy a Szolgáltatót haladéktalanul értesíti minden olyan eseményről, adataiban bekövetkező változásokról, amely jogalanyiságát, ügyletkötési képességét vagy készségét, képviseletét vagy a számlázás adattartalmát érintheti.

A Megrendelő kijelenti, hogy képviseletében aláíró Molnár János polgármester a Megrendelő önálló képviseletére jogosult, jelen szerződés aláírására a Megrendelő szervezettől felhatalmazással rendelkezik.

11.2. A felek megállapodnak, hogy amennyiben e szerződés valamely rendelkezése érvénytelennek bizonyulna, úgy az nem érinti e szerződés érvényességét, és az érvénytelen rendelkezés helyébe a felek ügyletkötéskor fennállt feltehető akaratának leginkább megfelelő szabályozás lép.

11.3. A jelen szerződésben nem szabályozott kérdésekben a Ptk., az élelmiszerláncról és hatósági felügyeletéről szóló 2008. évi XLVI. törvény, a vendéglátó-ipari termékek előállításának feltételeiről .. stb. szóló 62/2011 (VI.30.) VM rendelet, az élelmiszer-előállítás és forgalomba hozatal egyes élelmiszer-higiéniai feltételeiről és az élelmiszerek hatósági ellenőrzéséről szóló 68/2007. (VII. 26.) FVM-EüM-SZMM együttes rendelet, valamint az aláírásakor hatályos egyéb jogszabályok rendelkezései az irányadók.

11.4. A felek kijelentik, hogy jelen szerződés öt számozott és összetűzött oldalból áll, azt elolvasták, közösen értelmezték, és mint akaratukkal egyezőt jóváhagyólag aláírták.

Kelt: Szentmargitfalva, 2020. …………………………….

……………………………………………. ……………………………………………

**ATROPLUSZ *Kft. Szentmargitfalva Község Önkormányzata***

***Szolgáltató Megrendelő***

***képv.: Kóbor Attila ügyvezető képv.: Molnár János polgármester***

1. számú melléklet

A szolgáltatás díjai 2021. január 1-től

|  |  |  |  |
| --- | --- | --- | --- |
|  | **nettó ár** | **ÁFA 27%** | **bruttó ár** |
| **felnőtt szociális étkeztetés „A”** | 693 | 187 | **880** |
| **felnőtt szociális étkeztetés „B”** | 748 | 202 | **950** |
| **szünidei étkeztetés** | 543 | 147 | **690** |